Darwen FC

Darwen Football Club var en fotballklubb fra Darwen i Lancashire i Nordvest-England som eksisterte mellom 1870 til 2009. Klubben kom til semifinalen i FA-cupen i 1881 og var medlem av The Football League fra 1891 til 1899. Darwen ble så medlem av Lancashire League i 1900 og spilte kun i lokale serier siden. I klubbens siste sesong, sesongen 2008–09, spilte de i North West Counties Football League. Darwens hjemmebane var Anchor Ground.

Historie
Klubbens første hjemmebane var Barley Bank og de spilte opprinnelig rugby og cricket før de startet med fotball i 1875. Darwen var den første klubben fra Nord-England som hevdet seg innen fotball, da de nådde kvartfinalen i FA-cupen i 1879 og to år senere da de spilte seg fram til semifinale. I 1891 ble Darwen innvalgt til The Football League da ligaen ble utvidet fra 12 til 14 klubber men kom på 14.- og siste plass i ligaen. De ble invitert til å være med i den nystartede 2. divisjon, og ble dermed den første klubben i historien som opplevde nedrykk. I 1893 kom Darwen på 3.-plass i 2. divisjon og kvalifiserte seg til spill i 1. divisjon igjen via test-kamper men rykket ned igjen påfølgende sesong. 

Darwen spilte sin siste sesong i The Football League sesongen 1898–99 etter 18 tap på rad, noe som fremdeles er rekord i engelsk fotball. De satte også rekord i antall mål mot i en sesong, med 141 mål innsluppet. Klubben flyttet fra Barley Bank til den nye hjemmebanen Anchor Ground og ble med i den lokale ligaen Lancashire League i 1899. I 1902 vant Darwen Lancashire League uten å tape. To år senere ble Darwen med i Lancashire Combination, en liga de var medlem av de neste 70 årene og vant ligaen fire ganger. Etter at de vant Lancashire Combination for fjerde gang i 1976, forlot de ligaen til fordel for Cheshire County League og seks år senere var de med på å stifte North West Counties League. 

14. mai 2009 ble Darwen oppløst på grunn av økonomiske problemer, etter 134 års eksistens. AFC Darwen ble etablert i 2009.

Klubbstatistikk
1879–80 – Vinner av Lancashire Senior Cup etter at de vant over Blackburn Rovers i finalen.
1880–81 – Semifinalister i FA-cupen 
1889–90 – En av klubbene som etablerte Football Alliance
1891–92 – Valgt inn i The Football League
1892–93 – Ikke gjenvalgt til 1. divisjon, ble en av klubbene som etablerte 2. divisjon. Opprykk etter test-kamp i 1893.
1893–94 – Nedrykk til 2. divisjon etter test-kamp.
1899 – Søkte ikke gjenvalg til Football League
1899–00 – Ble medlem av Lancashire League
1901–02 – Vinnere av Lancashire League
1903–04 – Ble medlem av Lancashire Combinations 1. divisjon
1909 – Nedrykk til 2. divisjon
1914 – Forlot Lancashire Combination
1920–21 – Ble medlem av Lancashire Combination igjen
1930–31 – Vinnere av Lancashire Combination
1931–32 – Vinnere av Lancashire Combination 
1963 – Nedrykk til 2. divisjon
1965–66 – Opprykk til 1. divisjon
1967 – Nedrykk til 2. divisjon
1967–68 – Opprykk til 1. divisjon
1971–72 – Vinnere av Lancashire Combination
1974–75 – Vinnere av Lancashire Combination
1975–76 – Ble medlem av Cheshire County League
1982–83 – Var med å etablere North West Counties League
1984 – Nedrykk til 2. divisjon
1986–87 – Opprykk til 1. divisjon
1998 – Flyttet ned til 2. divisjon

Meritter
Lancashire Combination Vinnere 1931, 1932, 1972, 1975
Lancashire League Vinnere 1902. 
Lancashire Senior Cup Vinnere 1880
Lancashire Junior Cup Vinnere 1933

Referanser

Eksterne lenker
Darwen Football Club – Offisielt nettsted
Darwen Football Club, the early years
Oppløsning av klubben i 2009 hos blackburncitizen.co.uk

Tidligere fotballag i England
Fotballag etablert i 1870
Idrettslag opphørt i 2009
Lancashire
Sport i England i 1870
Sport i England i 2009